**Odôvodnenie nerozdelenia zákazky na časti**

predmet zákazky „Nosný systém MHD 2. časť Bosákova – Janíkov dvor“ vyhlásenej verejným obstarávateľom Hlavné mesto Slovenskej republiky Bratislava v Úradom vestníku EÚ zo dňa 20.10.2020 pod značkou 2020/S 204-495174

 Uchádzač musí predložiť ponuku na celý predmet zákazky. Predmet zákazky nie je rozdelený na časti z dôvodu vysokej logistickej náročnosti realizácie zákazky s ohľadom na lehotu výstavby, nutnosti zabezpečenia kontinuity prác a služieb s ohľadom na ich charakter a dodržiavanie harmonogramu prác, ako aj zabezpečenia jednoznačnej zodpovednosti za ich uskutočnenie podľa požiadaviek verejného obstarávateľa uvedených v súťažných podkladoch a v ich prílohách. Predmet zákazky tvorí jeden logicky, časovo a miestne súvisiaci celok, keďže ide o stavbu jedného súvislého objektu. Aj keď je stavba rozdelená do viacerých fáz, tieto fázy pozostávajú zo súboru prác a činností, ktoré medzi sebou súvisia, navzájom sa dopĺňajú a ovplyvňujú, resp. na seba nadväzujú, pričom nie je možné realizovať jednotlivé fázy rôznymi zhotoviteľmi, pretože zhotoviteľ úseku trate, ktorý sa má postaviť nevyhnutne musí mať podrobnú znalosť etáp, ktoré časovo predchádzajú iné etapy. Pri rozdelení predmetu zákazky na časti, by v konečnom dôsledku subjekty, ktoré realizovali časti (etapy/fázy) zákazky, na ktoré nevyhnutne musia nadväzovať ostatné časti, museli byť v záujme koordinácie a za účelom zabezpečenia vnútornej nerozpornosti, funkčnosti a komplexnosti diela, súčinné aj pri realizácii ostatných častiach trate, čo by viedlo k značnej neefektivite jednak z hľadiska časového a aj finančného a k nehospodárnosti realizácie predmetu zákazky.

 Predmetom diela je úsek električkovej trate v dĺžke cca 4,2 km, a teda nie niekoľko desiatok km. V prípade, ak by sa aj tento pomerne krátky úsek rozdelil na ešte menšie časti, mohla by byť ohrozená bezproblémová prevádzka a bezpečnosť trate, keďže všetky stavebné objekty diela musia byť plne kompatibilné a zhotovené tak, aby bola zabezpečená 100% funkčnosť električkovej trate v danom úseku. Rozdelenie predmetu zákazky je na mieste vtedy, pokiaľ plnenie v rámci jednotlivých častí bude svojim charakterom odlišné a navzájom nesúvisiace, čo ale nie je prípad tejto zákazky, nakoľko všetky činnosti a stavebné objekty, ktoré sú jej predmetom spolu súvisia, sú potrebné a nevyhnutné na riadne vykonanie diela a jeho uvedenie do prevádzky.

 Z judikatúry Najvyššieho správneho súdu ČR (spisová značka 2Afs 198/2006) vyplýva, že zadaním jednej zákazky spočívajúcej v plnení rovnakého alebo porovnateľného druhu, je potrebné rozumieť aj súhrn jednotlivých zadaní určitých relatívne samostatných plnení, pokiaľ tieto plnenia spolu úzko súvisia z hľadiska miestneho, časového, funkčného, urbanistického alebo technologického. Vzhľadom na tento výklad povinnosti podľa § 28 zákona o verejnom obstarávaní uvádzame, že plnenie, ktoré je predmetom danej zákazky bude realizované v etapách, ktoré budú bezprostredne (bez prerušenia) nasledovať po sebe, pričom ich realizáciu bude možné zlúčiť, a teda zhotoviteľ bude dielo plniť v požadovanej maximálnej lehote výstavby, t. j. vo vopred stanovenom čase. Zhotovenie stavby bude realizované na mieste spadajúcom do katastrálneho územia jednej mestskej časti a vecne pôjde o činnosti a práce, ktoré sú nevyhnutné na odovzdanie diela do užívania. V obdobnom duchu je ponímané rozdelenie zákaziek na časti aj v rozsudku Najvyššieho správneho súdu ČR (spisová značka 62Af 7/2010) kde je uvedené, že rozdelenie zákazky na časti prichádza do úvahy vtedy, pokiaľ plnenie v rámci jednotlivých častí bude plnením svojim charakterom odlišným a naopak rozdelenie zákazky na časti nebude vhodné vtedy, pokiaľ bude predmet zákazky tvorený plneniami navzájom sa neodlišujúcimi alebo plneniami, ktoré na seba úzko nadväzujú. Nakoľko predmetom zákazky je vykonávanie stavebných prác, ktoré na seba úzko nadväzujú nie je vhodné rozdelenie predmetu zákazky na časti.

 Smernica Európskeho parlamentu a Rady č. 2014/24/EÚ o verejnom obstarávaní a o zrušení smernice 2004/18/ES v tejto súvislosti uvádza, že verejný obstarávateľ by mal zvážiť vhodnosť rozdelenia zákaziek na časti, pričom naďalej by mal mať možnosť samostatne rozhodovať na základe akéhokoľvek dôvodu, ktorý považuje za relevantný, a to bez toho, aby podliehal administratívnemu alebo justičnému dohľadu. Verejný obstarávateľ v tomto prípade dospel k záveru, že vzhľadom na charakter stavebných prác, ktoré budú na danej stavbe vykonávané, by takéto rozdelenie viedlo k nadmernej technickej náročnosti uskutočnenia diela, keďže zhotoviteľ jednej časti, by musel svoj postup a jednotlivé kroky konzultovať a koordinovať so zhotoviteľmi iných častí diela. Zároveň postupy stavebných prác vykonávaných na diele by mohli byť u jednotlivých zhotoviteľov rôzne, čo by mohlo viesť k zbytočnému časovému zdržaniu výstavby a spôsobiť predĺženie lehoty výstavby a ohroziť funkčnosť diela. Zároveň by malo rozdrobenie zákazky na menšie celky a z toho vyplývajúca koordinácia viacerých subjektov, v dôsledku možných potenciálnych nárokov realizátorov jednotlivých častí zákazky, s najväčšou pravdepodobnosťou vplyv aj na zvýšenie ceny diela a predĺženie lehoty výstavby ako celku. V tomto kontexte by rozdelenie zákazky na časti predstavovalo vážne riziko ohrozenia riadneho plnenia zákazky.